SKRIFTLIG FORESPØRGSEL E-1104/00

af Cristiana Muscardini (UEN) til Kommissionen

(7. april 2000)

Om: Syntetisk narkotika og de sundhedsmæssige følger

Det lader til, at udbredelsen af syntetisk narkotika er konstant tiltagende blandt unge europæere. Lederskribenter, læger og pædagoger slår alarm med hensyn til de sundhedsmæssige følger af indtagelsen af disse stoffer. Navnlig ecstasy lader til at være mest udbredt. Der reklameres bl.a. på Internettet med, at der også leveres anvisninger på ikke-industrialiseret fremstilling af stoffet i hjemmet.

I lyset af denne svøbe og de modstridende meninger om dens følger kan Kommissionen da bekræfte:

1. at stigningen i tilfældene af Parkinsons sygdom og parkinsonisme blandt unge utvivlsomt er en af de ødelæggende følger for hjernen af brugen af ecstasy og syntetisk narkotika?

2. at det set ud fra et lægevidenskabeligt synspunkt er slået fast, at indtagelsen af disse stoffer bevirker neurologiske skader?

3. at der findes forskningsprogrammer, som finansieres med EU-tilskud?

4. at der påtænkes en udbredelse af disse oplysninger i skolerne?

Svar afgivet på Kommissionens vegne af António Vitorino

(22. maj 2000)

I henhold til de seneste tal fra det europæiske narkotikaovervågningscenter har 0,5 til 3 % af den almindelige voksne befolkning i Europa og mellem 1 til 5 % unge prøvet ecstasy (MDMA). Lokalt og i specifikke grupper er tallene langt højere og generelt bekræfter oplysninger fra narkotikacentret, at der er en stigende tendens i anvendelsen af ecstasy og andre former for syntetisk narkotika.

Indtil videre vides der ikke meget om virkningerne på lang sigt af ecstasy. På grundlag af nylige forskningsresultater formoder man, at ecstasy beskadiger de neuroner, der bruger det kemiske stof serotonin til at kommunikere med andre neuroner. Nogle forskningsresultater forbinder ecstasy-brug med beskadigelse på langt sigt af de dele af hjernen, der er af afgørende betydning for tankevirksomhed og hukommelse. Der er også voksende betænkeligheder vedrørende muligheden for mentale sundhedsproblemer, navnlig kronisk depression, forbundet med længere tids storforbrug af ecstasy.

MDMA-strukturer og -virkninger er forbundet med amfetamin, hvorom man har påvist, at det forårsager degenerering af de neuroner, der indeholder neurotransmitteren dopamin. Beskadigelse af disse neuroner er den underliggende årsag til de motoriske forstyrrelser, der ses ved Parkinsons syge. Der er dog behov for langt mere forskning for at etablere en videnskabeligt pålidelig forbindelse mellem anvendelsen af ecstasy og Parkinsons syge.

Det femte rammeprogram for forskning har en specifik aktionslinje om forskning i befolkningens sundhed, som også behandler sundhedsproblemer forbundet med narkotika. Forskningsprioriteterne omfatter definering af sociale, psykologiske og socio-økonomiske faktorer forbundet med narkotikaafhængighed og udvikling af bedre forståelse af de sundhedsmæssige og sociale konsekvenser på lang sigt af narkotika.

Fire projekter er blevet udvalgt til at modtage støtte i år, og Kommissionen kan forsikre det ærede medlem om, at programmet bliver anvendt effektivt til at støtte undersøgelser af høj kvalitet på dette område.

Farerne ved syntetisk narkotika indgår i de udfordringer, der er blevet identificeret i Fællesskabets narkotikastrategi 2000-2004. Strategien understreger behovet for at give unge mennesker nøjagtige og pålidelige oplysninger om virkningerne af disse stoffer. Kommissionen kan bekræfte, at der gøres alt for at sikre, at disse oplysninger udbredes i skoler. Mange programmer, der har modtaget støtte fra Fællesskabets narkotikaforebyggelsesprogram, har allerede fokuseret på forebyggelse af anvendelsen af syntetisk narkotika.